**Program za Ljubljanski sadovnjak, petek, 28. oktobra 2016**

* **Lili Novy: Vse teče (pove Nataša)**
* **Kam letijo drobne ptičke (zapojemo skupaj)**

Nataša:

Zapeli smo vam pesem Anje Štefan. Na njen motiv smo tudi sami nekaj sestavili, ko nas je obiskal pisatelj Peter Svetina. Našo pesnitev bo prebrala Anamarija.

* **Anamarija (prebere pesem)**

**Kam letijo drobne ptičke?**

Na drevo. In prepevajo lepo.

V tople kraje,

ki jih pozimi imajo raje.

Spomladi se vračajo nazaj

v domači kraj.

Ptičke tudi žvrgolijo

eno krasno melodijo:

»Čičido, čičido,

nam spomladi je lepo.«

Ptice letijo na sever in jug.

Bi šel z njimi rad kdo drug?

Ali grejo na poroko?

Kdo moži se z našo Noko?

Jure, ki preseja moko.

Ptice so prišle zapet,

ne pustijo jih sedet,

ženinu in nevesti

želijo mnogo let.

Mož in žena poročena

gresta se na klopco usest,

grejeta se do noči,

celo noč, da se zdani.

Pticam damo pest drobtin

in skodelico rozin,

spotoma gremo še v mlin –

po moko …

Zdaj je konec s to poroko.

* **Pozdravni nagovor (Nataša):**

Javna agencija za knjigo Republike Slovenije bo v letih od 2016 do 2019 izvajala operacijo »Vključujemo in aktiviramo!«, ki jo sofinancira Evropska unija iz [Evropskega socialnega sklada](http://ec.europa.eu/esf/home.jsp?langId=sl).

**Glavni namen in cilj projekta** je socialna vključitev ranljivih skupin. Udeleženci bodo skozi program, utemeljen na ustvarjalnosti in kulturi, pridobili znanja, s katerimi se lažje znašli v družbi ter posledično vključili na trg dela.

**Rdeča nit celotnega programa** in s tem njegova vsebinska povezanost se bo odvijala skozi zgodbe knjig priznanih slovenskih avtorjev. Tudi njihovi mentorji smo slovenski pisatelji, pesniki in ilustratorji s pedagoško-andragoškimi znanji, ki smo se posebej za ta projekt usposabljali na dvodnevnem seminarju v juniju. V programu se udeleženci srečujejo tudi z drugimi slovenskimi ustvarjalci in strokovnjaki s področja knjige.

Naša skupina prihaja s Centra za usposabljanje, delo in varstvo Dolfke Boštjančič v Dragi pri Igu. Vključenih je osem oseb, s katerimi že od konca junija štiri ure na teden beremo in ustvarjamo. Naš osrednji motiv je drevo, ki v vseh zvrsteh umetnosti govori kot močan simbol. Hvaležni smo, da lahko tukaj, v Ljubljanskem sadovnjaku, posvojimo pravo, živo drevo.

Že na našem prvem srečanju smo se pogovarjali o tem, kakšno drevo bi bili radi mi sami. Eden si želi biti sliva, da bi lahko iz njegovih plodov skuhali marmelado, drugi hruška. Tretji bi bil jablana, iz njegovih plodov bi spekli zavitek ali pito, četrti češnja, peti lipa. Vsi pa hočemo biti koristni, radi bi obrodili užitne sadove in z njim razveseljevali tiste, ki jih imamo radi.

Lepega avgustovskega dopoldneva smo šli v gozd. Ogledali smo si vsa drevesa okrog sebe in si pripovedovali, na kaj pomislimo ob njih.

»Ko še ne zraste drevo, je en velik nič, potem velik hlod, počasi raste in se spreminja v drevo, iz drevesa poženejo cvetovi, iz njih pa jabolka in hruške. Lahko se skriješ pod drevo, se greš skrivalnice,« je povedala Anamarija. »Drevo ti da užitek in smisel za humor, spodbuja misli,« je dodala. Janez je razmišljal: »So različne vrste dreves, na njih rastejo raznovrstne stvari, iz lipovega cvetja skuhaš čaj, natrgaš veje, daš v vodo, lepo diši, domače sadje raste ali divje, imaš tudi za drva. In pri gradbenih delih. Ogromno je izdelkov iz lesa.« Blaž je dodal: »Nekoč, nekega dne, je nastalo prelepo, čudovito drevo. To drevo je lepo, včasih lahko imaš pod drevesom piknik, na drevesu zraste veliko listov, deblo je posušeno, jabolka obiramo, da naredimo jabolčni štrudl, lahko pa tudi jabolka posušimo in nastanejo krhlji. Lahko iz jabolk naredimo jabolčno čežano, a včasih kompot.« Anamariji so se misli še naprej iskrile: »Iz drevesa se veliko naučiš, veliko ti pomeni, lahko ga gledaš, lahko mu govoriš lepe misli o sebi, lahko mu zaupaš, če ti kaj leži na srcu, samo nikoli ga ne smeš zavrniti.«

Tega dne smo ustvarili prve zapise: zgodbi *Dekle in drevo*, *Fant in drevo* ter basen *Lev in češnja*, ki nam jo bo zdaj Blaž Kužnik prebral:

* **Blaž Kužnik: Lev in češnja**

Nekoč, nekega dne, se je lev odločil, da se bo šel pogovarjat s češnjo. Imela bosta sestanek na prvi pomladni dan. Lev reče:

»Češnja, zakaj si gola?« Češnja reče:

»Ker mi je vroče. Zakaj bi se oblačila, če mi je vroče?« Lev reče:

»O, saj res, tudi mene nikoli ne zebe, ampak imam kožo kosmato.« Češnja predlaga:

»Zakaj pa midva ne bi imela piknika?« Lev pa reče:

»A se ne bi ti malo oblekla?« Češnja reče:

»Za tebe bi se zmeraj. Ampak moram počakati april.« Lev reče:

»Prav, bova pa imela piknik takrat, ko boš oblečena.«

* **Pesem Drevo** (zapojemo vsi)
* **Karel Destovnik Kajuh: Drobna pesem (Nataša)**

Jaz sem

droben, droben list,

ki drevo

mu daje hrano.

To drevo

iz zemlje rase,

zemlja

pa je vir življenja,

in življenje

vir človeštva,

in človeštvo,

to je hrast,

ki človeku

daje rast.

* **Nataša nadaljuje:**

In ker nas Zemlja vse napaja in nam daje rast, ji bomo zapeli pesem:

* **Zemlja pleše: pojemo vsi, Anton spremlja s kitaro.**
* **Nataša pove:** Na temo Zemlje, ki pleše, smo tudi samo skovali pesem:
* **Zemlja pleše, bere Peter Prokofjev**
* **Nataša zaključi:**

Drago naše drevo. Želimo si, da bi imelo dolgo življenje in obilne sadove. Želimo ti veliko sonca in dežja. In ker tako človek kot rastlina lepše uspeva ob glasbi, ti bo Anton zapel pesem o dežju.

* **Anton Konc Lorenzutti: Pada dež**